প্রতারণার অভিযোগ উঠল বঙ্কিম ব্রহ্মভাট-এর বিরুদ্ধে!

ওয়েব ডেস্ক : মার্কিন সংস্থা ব্রডব্রান্ড টেলিকম ও ব্রিজভয়েসের সিইও বঙ্কিম ব্রহ্মভাট (Bankim Brahmbhatt)-এর বিরুদ্ধে উঠল প্রতারণার (Fraud) অভিযোগ। তার বিরুদ্ধে ৫০০ মিলিয়ন ডলারের প্রতারণার অভিযোগ উঠেছে। অভিযোগ, তিনি ভুয়ো ইনভয়েস বানিয়ে ঋণ পাওয়ার জন্য নিজের সংস্থাগুলিকে ব্যবহার করেছেন। সেই কারণে তাঁর বিরুদ্ধে বিশ্বের বৃহত্তম অ্যাসেট ম্যানেজিং সংস্থা ব্ল্যাকরক(BlackRock) অভিযোগ দায়ের করেছে বলে খবর।

মার্কিন সংবাদমাধ্যম ‘ওয়ালস্ট্রিট জার্নালে’ প্রকাশিত এক প্রতিবেদনে বলা হয়েছে, গত অগাস্টেই ঋণদাতারা একটি মামলা করেছেন। তাঁরা অভিযোগ করেছেন, ঋণের জন্য ভুয়ো নথি জমা দিয়ে বিভ্রান্ত করা হয়েছে। যে সংস্থাগুলিকে নাম করে এই ঋণ নেওয়া হয়েছিল সেগুলি দেউলিয়া হয়ে গিয়েছে।

আরও খবর : আমেরিকায় জঙ্গি হামলার ছক! গ্রেফতার একাধিক জঙ্গি

জানা গিয়েছে, গত জুলাই মাসে এক কর্মচারী ইনভয়েস যাচাই করার সময় দেখতে পান, ইনভয়েসে ব্যবহৃত ইমেলগুলিতে কিছু সমস্যা রয়েছে। তিনি দাবি করেছিলেন, এই ঠিকানাগুলি এসেছে জাল ডোমেন থেকে। এর পর তদন্তে জানা যায়, গ্রাহকদের কাছে যে নথি পাঠানো হয়েছিল সেগুলিও নকল। তার পরেই নিউইয়র্কের গার্ডেন সিটিতে বঙ্কিম ব্রহ্মভাটের অফিসে গিয়ে এইচপিএস কর্মীচারী দেখেন অফিস বন্ধ।

প্রসঙ্গত, সম্প্রতি বেসরকারি-ক্রেডিট জায়ান্ট এইচপিএসকে (HPS) অধিগ্রহণ করেছিল ব্ল্যাকরক। তার পরেই ২০২০ সাল থেকে বঙ্কিমের সংস্থাগুলিকে ঋণ দেওয়া শুরু হয়। যার ফলে ২০২১ সালে ঋণের পরিমাণ বেড়ে হয় ৩৮৫ মিলিয়ন ডলার। ২০২৪ সালেও তা বেড়ে দাঁড়ায় ৪৩০ মিলিয়ন ডলারে। এ নিয়ে ব্ল্যাকরক দাবি করেছে, পুরো বিষয়টি পরিকল্পিত। যদিও ব্রহ্মভাটের আইনজীবী সমস্ত অভিযোগ অস্বীকার করেছেন। তবে এই ঘটনাকে ঘিরে এখন আন্তর্জাতিক আর্থিক মহলে চাঞ্চল্য তৈরি হয়েছে।